b'\n_START_ARTICLE_\nErjav\xc4\x8deva ko\xc4\x8da na Vr\xc5\xa1i\xc4\x8du\n_START_PARAGRAPH_\nErjav\xc4\x8deva ko\xc4\x8da na Vr\xc5\xa1i\xc4\x8du (1525 m) je planinska postojanka, ki stoji na manj\xc5\xa1i vzpetini ob cesti na Vr\xc5\xa1i\xc4\x8d malo pod prelazom na gorenjski strani. Imenovana je po slovenskem naravoslovcu in pisatelju Franu Erjavcu. Prva ko\xc4\x8da, zgrajena 14. julija 1901 s strani Nem\xc5\xa1ko-avstrijskega planinskega dru\xc5\xa1tva kot Vossh\xc3\xbctte, je bila po prvi svetovni vojni preimenovana v dana\xc5\xa1nje ime, pove\xc4\x8dana in odprta 30. julija 1922. Sedanja ko\xc4\x8da je bila zgrajena in odprta 1. avgusta 1993. Upravlja jo PD Jesenice.\n_START_SECTION_\nZgodovina\n_START_PARAGRAPH_\nKo\xc4\x8do so leta 1901 postavili \xc4\x8dlani Kranjske sekcije nem\xc5\xa1ko-avstrijskega planinskega dru\xc5\xa1tva Alpenverein (D\xc3\x96VA) in jo poimenovali Vossh\xc3\xbctte, po botaniku Wilhelmu Vossu. Med prvo svetovno vojno so ko\xc4\x8do uporabljali graditelji vr\xc5\xa1i\xc5\xa1ke ceste. Po vojni, leta 1919 pa je ko\xc4\x8do prevzelo Slovensko planinsko dru\xc5\xa1tvo, jo popravilo in pove\xc4\x8dalo ter ponovno odprlo leta 1922. Preimenovali so jo po slovenskem naravoslovcu in pripovedniku Franu Erjavcu (1834-1887)._NEWLINE_Leta 1949 je bila napeljana elektrika, leta 1951 pa \xc5\xa1e telefon. Leta 1993 staro in leseno dotrajano ko\xc4\x8do nadomesti nova, sodobnej\xc5\xa1a postojanka. Ko\xc4\x8da je oskrbovana in odprta \xc4\x8dez vse leto. Danes je v restavraciji 100 sede\xc5\xbeev, to\xc4\x8dilni pult, na skupnem le\xc5\xbei\xc5\xa1\xc4\x8du 29 le\xc5\xbei\xc5\xa1\xc4\x8d, v 7 sobah pa 70 postelj. Ko\xc4\x8da ima WC, umivalnice in prhe s toplo in mrzlo vodo, centralno ogrevanje, elektriko, telefon.'